**REGULAMENT**

privind pocedura de ridicare, transport și depozitare a vehiculelor staționate şi parcate neregulamentar pe domeniul public sau privat al municipiului Craiova

**Capitolul 1. Dispoziţii generale**

**Art.1.** Prezentul regulament are ca obiect reglementarea, organizarea, exploatarea, finantarea, monitorizarea și controlul funcționării serviciului public de ridicare, transport și depozitare a vehiculelor staționate neregulamentar pe domeniul public sau privat al municipiului Craiova.

**Art.2.** Regulamentul privind procedura de ridicare, transport și depozitare a vehiculelor staționate și parcate neregulamentar pe domeniul public sau privat al municipiului Craiova, este emis în conformitate:

* Hotărârea Guvernului nr. 965/2016 pentru modificarea şi completarea Regulamentului de aplicare a Ordonanţei de Urgenţă a Guvernului nr. 195/2002 privind circulaţia pe drumurile publice, aprobat prin Hotărârea Guvernului nr. 1.391/2006;
* Ordonanța de Urgență a Guvernului nr. 195/2002 privind circulația pe drumurile publice;
* Legea nr. 155/2010 republicată a Poliţiei Locale, republicată, cu modificările şi completările ulterioare;
* Ordonanţa Guvernului nr. 71/2002 privind organizarea și funcționarea serviciilor publice de administrare a domeniului public și privat de interes local;
* Hotărârea nr. 955/2004 pentru aprobarea reglementărilor-cadru de aplicare a Ordonanţei Guvernului nr. 71/2002 privind organizarea şi funcţionarea serviciilor publice de administrare a domeniului public şi privat de interes local;
* Ordonanța Guvernului nr. 2/2001, privind regimul juridic al contravenţiilor;
* Hotărârea Guvernului nr. 1332/2010, privind aprobarea Regulamentului-cadru de organizare și funcționare a poliției locale.

**Art.3.** Scopul serviciului public de ridicare a vehiculelor staționate neregulamentar pe domeniul public sau privat al municipiului Craiova, are ca obiect:

a. descongestionarea drumurilor publice;

b. facilitarea accesului la obiectivele de interes public;

c. optimizarea transportului în comun și protejarea pietonilor pe trotuare;

d. respectarea dreptului la libera circulaţie a persoanelor;

e. fluidizarea traficului rutier;

f. asigurarea fluenței circulației în condiții de siguranța rutieră;

g. eliberarea căilor de acces care deservesc proprietățile alăturate drumurilor publice

h. îmbunătățirea condițiilor de deplasare pentru vehicule;

i. creșterea gradului de siguranță la trafic pe drumurile publice.

**Capitolul 2. Condiții pentru ridicarea, transportul și depozitarea vehiculelor staționate neregulamentar**

**Art.4.** Ridicarea vehiculului reprezintă măsura tehnico-administrativă pe care poliţistul rutier o poate dispune în situaţiile când vehiculul staţionează neregulamentar pe partea carosabilă.

**Art.5.** Procedura privind ridicarea vehiculului, se aplică în mod corespunzător şi de poliţistul local.

**Art.6.**  Agenții constatatori prevăzuți la art.4 și art.5 din prezentul Regulament, pot dispune aplicarea măsurii tehnico-administrativă de ridicare a vehiculelor, potrivit prevederilor reglementate de Ordonanța de Urgență a Guvernului nr. 195/2002 actualizată, raportat strict la competențele conferite de lege.

**Art.7.** **(1)**Dispoziţia de ridicare se dispune, în scris și trebuie să cuprindă cel puţin următoarele informaţii:

a)data, ora şi locul ridicării vehiculului;

b)gradul profesional, numele şi prenumele poliţistului rutier care dispune măsura tehnico-administrativă, precum şi unitatea din care acesta face parte;

c)indicarea expresă a temeiului juridic referitor la norma încălcată;

d)menţiuni privind înregistrarea foto sau video a staţionării vehiculului;

e)menţiuni privind avarii vizibile pe vehicul;

f)date privind numărul de înmatriculare/înregistrare şi marca vehiculului.

**(2)**Dispoziţia de ridicare emisă de către agentul constatator, va purta denumirea instituției din care face parte agentul constatator și se încheie în 3 exemplare, cu următoarea destinaţie: primul exemplar pentru emitent, al doilea exemplar pentru administratorul drumului public sau, după caz, pentru operatorul desemnat de către administraţia publică locală, iar al treilea exemplar pentru persoana care solicită restituirea vehiculului.

**Capitolul 3. Reguli generale privind activitatea de ridicare, transport și depozitare**

**Art.8.** Activitatea de ridicare a vehiculelor staționate neregulamentar presupune următoarele:

1. Emiterea dispoziţiei de ridicare, în 3 exemplare.
2. Operațiunea de ridicare, transport şi depozitare, realizată de catre operatorul desemnat de către autoritatea locală, cu autovehicule special destinate acestui tip de activitate care corespund din punct de vedere tehnic circulației pe drumurile publice;
3. Ridicarea vehiculelor se va face în condiţii de siguranţă, astfel încât să nu se producă nici un fel de eveniment rutier;
4. Vehiculele destinate ridicării şi transportului vehiculelor staţionate neregulamentar trebuie să asigure transportarea în condiţii de siguranţă pe drumurile publice a vehiculului ridicat;
5. Transportul la locul de depozitare se realizează în condiţii care exclud deplasarea pe propriile roţi a vehiculului ridicat;
6. Modalitatea de ridicare şi de transport a vehiculelor staţionate neregulamentar trebuie să nu producă deteriorări tehnice vehiculului transportat, zgârieturi sau afectarea sub orice formă a caroseriei acestuia;
7. Fotografierea sau înregistrarea pe suport magnetic a vehiculelor sau a remorcilor ce urmează a fi ridicate pentru evitarea eventualelor litigii cu proprietarii acestora;
8. Depozitarea într-un spaţiu amenajat corespunzător de către operatorul desemnat de către autoritatea locală şi asigurarea integrităţii vehiculelor;
9. Restituirea vehiculelor după achitarea tuturor tarifelor aprobate prin hotărâre aConsiliului Local al Municipiului Craiova;
10. Eliberarea bunului ridicat si depozitat se va face numai proprietarului, deţinătorului, utilizatorului sau posesorului, după caz, în baza documentelor care atestă proprietatea ori deţinerea legală a acestuia;

**Art.9.** Ridicarea vehiculelor constituie serviciu public şi se realizează, pe durata a 24 de ore, de către operatorul desemnat de către autoritatea locală.

**Art.10.**Ridicarea vehiculului nu se dispune sau, dacă a fost dispusă, nu se pune în executare sau încetează, în cazul în care în vehicul este vizibilă prezenţa unor persoane.

**Art.11.**Conducătorul vehiculului este direct răspunzător în situaţia în care prezenţa unor persoane în vehicul nu este vizibilă cu ocazia dispunerii sau punerii în executare a măsurii tehnico-administrative.

**Art.12.** Nu se dispune ridicarea vehiculelor aparţinând instituţiilor care desfăşoară acţiuni de intervenţie sau se află în misiuni care au caracter de urgenţă, conform art. 32 din Ordonanţa de Urgenţă a Guvernului 195/2002.

**Art.13.** Operatorul desemnat de către autoritatea locală pentru activitatea de ridicare-transport vehicule, va întocmi, de asemenea, un registru de evidenţă centralizată, care va cuprinde cel puţin:

- numărul de înmatriculare, marca şi tipul vehiculului

- amplasamentul

- data şi ora la care s-a dispus ridicarea vehiculului

- numele reprezentantului poliţiei care a dispus ridicarea vehiculului

- echipa care a realizat ridicarea şi transportul vehiculului

- menţiuni referitoare la starea de fapt a vehiculului observat din exterior

- numărul chitanţei de achitare a taxei de restituire a vehiculului

- observaţii

**Art.14.** Operatorul care execută activitatea de ridicare-transport este răspunzător de eventualele defecţiuni tehnice sau defecte apărute la caroserie ca urmare a ridicării sau transportului necorespunzător.

**Art.15**. **(1)**. Transportul la locul de depozitare nu se mai execută dacă, până la iniţierea acestuia, proprietarul sau utilizatorul vehiculului ridicat se prezintă la locul ridicării şi este de acord cu suportarea cheltuielilor efectuate. În acest caz se suportă doar contravaloareaoperaţiunii de ridicare.

**(2).**Plata operațiunilor de ridicare/coborâre se achită, efectiv, la fața locului, către angajații operatorului, anterior coborârii vehiculului de pe platformă.

**(3).** În cazul în care, proprietarul sau utilizatorul vehiculului ridicat, nu este de acord cu plata operațiunilor menționate la alin. (1), vehiculul urmează să fie transportat și depozitat la locul special amenajat de către operator, caz în care proprietarul sau utilizatorul va suporta în integralitate cheltuielile stabilite.

**Art.16.** In situaţia în care vehiculul nu este revendicat de proprietar sau de deţinătorul legal, după expirarea unui termen de 45 de zile de la data depozitării, se demarează procedura instituită de Legea nr. 421/2002 privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ-teritoriale.

**Art.17.** Depozitarea se face numai în spaţii corespunzătoare şi trebuie sa aibă o serie de dotări minime precum: nivelarea terenului; împrejmuirea întregului perimetru; aşternerea de piatră spartă (în cazul în care se consideră necesar se poate asfalta sau betona întreaga suprafaţă sau părţi din aceasta); asigurarea iluminării pe timpul nopţii şi a pazei permanente; asigurarea unui spaţiu administrativ pentru relaţia cu publicul şi pentru încasarea tarifelor prestaţiilor; montarea unui post telefonic şi asigurarea mijloacelor de comunicare (staţii emisie-recepţie, telefoane celulare).

**Capitolul 4. Tarife pentru ridicarea, transportul și depozitarea vehiculelor**

**Art.18.** Tarifele pentru efectuarea serviciului de ridicare, transport, şi depozitarea a vehiculelor staţionate neregulamentar pe domeniul public sau privat vor fi aprobate prin hotărâre aConsiliului Local al Municipiului Craiova.

**Art.19.** Programul de restituire a vehiculelor depozitate în spaţiile special amenajate se asigură prin serviciu continuu, pe durata a 24 de ore.

**Art.20.** **(1).** Vehiculul ridicat se restituie după ce se face dovada achitării tarifului aferent operaţiunii/operaţiunilor efectuate, în baza documentelor care atestă proprietatea ori deţinerea legală a acestuia.

**(2).** Tariful de depozitare se calculează pe intervale de 24 de ore, începând cu momentul depozitării, nefracţionat.

**Art.21.** În cazul în care a fost dispusă măsura tehnico- administrativă a unui vehicul aparţinând instituţiilor prevăzute la art. 12 din prezentul regulament, restituirea se face cu titlu gratuit.

**Capitolul 5. Dispoziții finale**

**Art.22.** Comunicarea între echipele de lucru şi dispeceratul central trebuie să fie operativă, prin staţii radio emisie-recepție, telefonie mobilă, etc.

**Art.23.** Contravaloarea taxelor de ridicare, transport şi depozitare, sunt fundamentate de operator/operatori şi aprobate de către Consiliul Local municipiului Craiova.

**Art.24.** Operatorul are obligaţia să sesizeze operativ Poliţia Locală şi organele de Poliţie Rutieră despre lipsa sau deteriorarea indicatoarelor de circulaţie care reglementează oprirea sau staţionarea pe domeniul public, precum şi a panourilor adiţionale. Activitaţile de ridicare vor continua în zonele respective numai după repunerea indicatoarelor conform normelor în vigoare.

**Art.25.** Responsabilitatea pentru eventualele pagube pricinuite unor terţe persoane de către operator, ca urmare a eventualelor încălcări ale dispoziţiilor legale în vigoare ori a dispoziţiilor prezentului Regulament, revin în totalitate operatorului, atragând răspunderea contravenţională, civilă sau penală, după caz, potrivit legii, Primăria şi Consiliul Local al municipiului Craiova, fiind exonerate de orice răspundere în acest sens.

**Art.26.** Prevederile prezentului Regulament se completează cu dispoziţiile Ordonanța Guvernului nr. 2/2001, privind regimul juridic al contravenţiilor, cu modificări şi completări ulterioare, Ordonanţei de Urgenţă a Guvernului nr. 195/2002 republicată privind circulaţia pe drumuri publice, precum şi cu alte reglementări în vigoare cu privire la administrarea domeniului public şi circulaţia pe drumuri publice.

**Art.27.** Orice modificare a legislației modificã de drept prevederile prezentului Regulament.

**Art.28.** Prevederile prezentului regulament privind pocedura de ridicare, transport și depozitare a vehiculelor staționate şi parcate neregulamentar pe domeniul public sau privat al municipiului Craiova, se aplică în mod corespunzător și proiectelor de acte administrative aprobate de Autoritatea Locală.

**Art.29.** Prezentul Regulament poate fi modificat prin hotărâre a Consiliului Local Craiova.

**Art.30.** Prevederile Regulamentului privind pocedura de ridicare, transport și depozitare a vehiculelor staționate şi parcate neregulamentar pe domeniul public sau privat al municipiului Craiova intrã în vigoare în 30 zile de la data publicãrii.

**Director Executiv,**

**Direcţia Servicii Publice**

Delia Ciucă

**Şef Serviciu,**

Claudiu Iancu

**Vizat pentru legalitate,**

Nicoleta Bedelici